# Carlota Goiti

Carlota Goiti Zugazagoitia (Mañaria, Bizkaia,1906ko irailaren 10a - 1993) Bilbon kartzelaratua izan zen frankismoaren biktima eta Mañariko 13 Alabak talde errepresaliatuko kidea.

## Biografia

Lau seme-alaben ama zen Uxarte baserrian maizter modura bizi zenean eta preso eraman zutenean 31 urte egin berritan, txarto berba egitegatik antza denez. 1937ko uztailaren 29an Mañarian egindako sarekadaren ondorioz hamar emakume, hamar etxekoandre garraiatu zituzten kamioneta bateko atzeko kutxan pilatuta, tartean Carlota eta honen Clara ahizpa.
Abuztuaren 12an Bilbon epaile militar baten galderei erantzuten die ikerketa-aitorpenean eta jasota dagoen modura deklaratzen du ez dela inongo alderdi politikoko kidea izan eta ez duela sinpatiarik izan euskal nazionalistengatik. Botoa eman ziela, bai, baina bere baserriaren jabearekin atentzio bat izateagatik izan zela, pentsaera nazionalistako gizona zena. Aitortzen du berdin zaiola zeinek irabazten duen gerra, izan gorriak izan ejerzito nazionala: berak nahi duena dela bere etxean bakean bizi izaten utz diezaiotela, baserriko lanez arduratzen jarraitzeko.
Abuztuaren 12 horretan ere, Mañariko Elizateko udalbatza guztia batuta, Bilboko Instrukzio Militarreko 4. Epaitegiari luzatutako idatzian aipatzen dute Carlota Goiti eta zerrendatutako beste 9 andrazkok, EAJko kideak guztiak, “jokabide ona antzeman izan zaiela, bai alderdi moralean, bai erlijiosoan”.
Larrinagako espetxean izan zuten preso, eta hiru hilabete eta erdi barruan eman ostean azaroaren 12an libre laga zuten, Angela Aldekoa, Ageda Goiti eta Teresa Subinas herrikideekin batera.

## Aitortzak

* 2020an, Gerediaga Elkartearen ikerketa historikoaren emaitza modura Atearen ostean, Mañariko 13 Alabak izenburuko dokumentala aurkeztu zen, “oroimena berreskuratzeko eta egindako kaltea konpontzeko” xedearekin Mañariko udalak bultzatutakoa eta Bideografikek ekoiztutakoa
* Mañariko pilotalekuaren ostean mural bat dago ikusgai Wallart arte estudioak margotuta Carlota bera eta kartzelaratuak izan ziren gainontzeko 12 emakumeen omenez, guztien izen-abizenak jasoz
* Jaioterrian herriko plazan jarrita dagoen erakusketa iraunkorreko protagonistetako bat da Carlota Goiti

## Erreferentziak

* ↑ «Frankismoan atxilotutako hamahiru emakumeren istorioa kontatzen duen dokumentala estreinatuko dute bihar Mañarian - Mañaria» Anboto.org (Noiz kontsultatua: 2025-03-03).
* ↑ «“Atxiloketekin mezu bat bidaltzen zuten, agintean nor zegoen gogoratzen zuten” - Mañaria» Anboto.org (Noiz kontsultatua: 2025-03-03).
* ↑ (Gaztelaniaz) DURANGON. (2020-07-29). «Frankismoak kartzelaratutako 13 emakume mañariar omenduko dira ‘Atearen ostean’ ekimenarekin» durangon.com (Noiz kontsultatua: 2025-03-03).
* ↑ Erredakzioa. (2020-10-26). «‘Atearen ostean, Mañariako 13 alabak’ dokumentala aurkeztu dute» Zinea (Noiz kontsultatua: 2025-03-03).
* ↑ Mugalari. (2020-10-20). «'Atearen ostean, Mañariko 13 alabak' , zapatuan» MugaKultura (Noiz kontsultatua: 2025-03-03).
* ↑ Cayado, Nahikari. (2020-07-22). «Frankismoak kartzelan sartu zituen Mañariako 13 emakume omenduko dituzte» El Correo (Noiz kontsultatua: 2025-03-03).

## Kanpo estekak

* Atearen ostean, Mañariko 13 Alabak dokumentala, Julen Orbegozok eta Carlos Iglesiasek zuzendua
* Datuak: Q133042924